google/wiki40b huggingface dataset:
Jaani tänav (Tallinn)

Jaani tänav (saksa keeles Johannisstrasse) oli tänav Tallinnas 20. sajandi alguses, mis ühendas toonast Vene turgu toonase Peetri platsiga.
Tänapäeval moodustab see Pärnu maantee alguse Viru väljakust Vabaduse väljakuni. Tänav sai nime Jaani kiriku järgi. Tänavanimi tühistati 22. jaanuaril 1936.
Tea Oll

Haridus- ja töökäik

Õppinud Roosna-Alliku Põhikoolis ja Paide Gümnaasiumis (56. lend). Lõpetanud Tallinna Pedagoogilise Instituudi koolieelse pedagoogika ja psühholoogia erialal (1986) ning Tallinna Ülikooli käsitöö ja kodunduse õpetajana (2001). Töötanud Aravate lasteaias, Lohusalu lasteaed-algkoolis, Kopli lasteaias ning RAM Kooli Veskimöldre lasteaias nii õpetaja, kunstiõpetaja kui õppealajuhataja. Tegutsenud koolitajana nii Tallinna Ülikooli avatud ülikooli täiendõppekeskuses kui Tallinna Pedagoogilise Seminari alushariduse ja täiendõppe osakonnas.
Kahel aastal on Tea Olli juhendatud lasteaialapsed saanud auhindu Tallinna Haridusameti korraldatud üleriigilisel omaloominguvõistlusel "Euroopa koolis".
Ta on Siili-aabitsa ja töövihiku autor (2008, kirjastus ILO), koolieelsete lasteasutuste kunsti õppekava üks autoreid.
Sõmeru Põhikool

Sõmeru Põhikool on põhikool Rakvere vallas Sõmeru alevikus.
Kooli aadress on Kooli tänav 4.
Praegune koolihoone on valminud 1988. aastal. Sõmeru Põhikooli nimi anti koolile 2006. aastal, enne seda oli kooli nimeks Aluvere Põhikool.
Kooli direktor on alates 2005. aastast Virge Ong.
Kool ajalugu algab 1863, kui asutati Aluvere külakool (tollastes allikates Bauerscule unter Neu-Sommerhusen im Dorfe Allofer). Külakooli hoone on arvele võetud kultuurimälestisena.
Kitagawa Utamaro

Kitagawa Utamaro (喜多川 歌麿 1753 – 1806) oli jaapani puulõigete kunstnik. Ta on tuntud eriti oma meisterlikult loodud ilusaid naisi kujutavate puulõiget poolest, mida nimetatakse bijingaks.
Vanemuine (suurtükipaat)

Vanemuine oli Eesti merejõudude Peipsi Laevastiku Divisjoni lipulaev suurtükipaat. Kandis veel nimesid Issa, Imperator, President.
Ehitatud 1914. Uputati 1941 ja uuesti 1944. Pärast sõda tõsteti üles ja viidi Tartusse taastamise ootele, kuid lammutati 1953.
Kohvimasin

Kohvimasin on kodumasin, mis teeb kohvi jahvatatud kohviubadest kuuma vee läbijuhtimise teel. Kõige laiemalt on kasutusel filterkohvimasinad, mitmekülgsemate võimalustega aga kohviautomaadid (espressomasinad). Esimestes suundub kuum vesi kohvipurule või -pulbrile vabalt, teistes surve all. Olenevalt automatiseerituse astmest võib masin jahvatada ube ja lisada kohvile kuuma või vahustatud piima.

Filterkohvimasina tööprotsess

Külm vesi voolab mahutist läbi tagasivooluklapi ja kuumeneb kütteelemendi toimel torus, mis paikneb soojendusplaadis. Kuumenemisel tekkiva auru survel klapp sulgub ja kuum vesi tõuseb püsttorus, läbib rõhtsa toruosa (see võib olla pööratav) ja tilgub filtris olevale kohvipurule. Vee eemaldumise järel rõhk torus alaneb, vee survel klapp avaneb ja kuumutamiseks siseneb uus veekogus. See protsess kordub, kusjuures iga kord kaasneb jääkvee aurustumisega iseloomulik korin.
Kui kogu külm vesi on ära tarvitatud, tõuseb temperatuur kuumutustoru ümber 130−150 kraadini ja termoregulaator lülitab kohvimasina elektrivõrgust välja või (olenevalt mudelist) jätkab plaadi ja kannu soojas hoidmist kütteelementi perioodiliselt sisse ja välja lülitades. Lisaks on igal masinal termokaitselülitus, mis katkestab võrgutoite, kui nt regulaatori rikke korral tõuseb temperatuur üle 180 °C.
Grey goo

Grey goo (inglise k 'hall plöga') on futuroloogide loodud piltlik väljend, kirjeldamaks hüpoteetilist maailmalõpu stsenaariumi, kus kontrolli alt väljunud nanotehnoloogilised masinad kasutavad iseend paljundades ära kogu kättesaadava aine, nii et tekib suuremate struktuurideta amorfne mass. Seda stsenaariumi on nimetatud ka ökofaagiaks ja nanokaustiks. 
Esimesena kasutas grey goo mõistet USA molekulaarnanotehnoloogia teadlane Eric Drexler 1986 ilmunud raamatus "Loomise masinad" ("Engines of Creation").
Yuval Noah Harari

Yuval Noah Harari (sündinud 24. veebruaril 1976 Kiryat Atas Haifa ringkonnas) on Iisraeli ajaloolane, Jeruusalemma Heebrea Ülikooli professor, menuki "Sapiens. Inimkonna lühiajalugu" (2011) autor.
Harari on homoabielus ja elab koos partneriga mošavi tüüpi maakogukonnas.
Maaturism

Ajalugu

Maaturismi areng algas 19. sajandil. Sel ajal alustas ühiskonna kõrg- ja keskklass väljasõite väljapoole linna ja oma villasid. Põhjuseid võis olla mitmeid: oma sugulaste külastamine, looduse nautimine, enda valduses olevate talude ülevaatamine ja palju muud. Maaturism sai hoogu aga suuresti 20. sajandi keskel, kui liiklusvahendid (nt autod, jalgrattad ja bussid) muutusid kättesaadavamaks ka keskklassile. 
Maaturism hakkas maailmas laiemalt arenema 1960. aastatel ja muutus 1980. aastate lõpuks arvestatavaks maamajandusvaldkonnaks paljudes Euroopa riikides (nt Austria, Saksamaa, Rootsi). Maaturismi areng suurendas maaettevõtluse mitmekesisust, soodustas huvitavate töökohtade loomist, elukeskkonna parandamist, tekitas koostöövajadust ja lõi ääremaade elanikele sissetulekuvõimalusi.

Alge ja huvi

Üks põhjus, miks maaturism populaarsust kogus, oli kirjandus. Inimesed soovisid näha ja tutvuda kirjanikele loomingulist inspiratsiooni andnud maastikkude ning kohtadega. Samuti sooviti näha paiku, kus kirjanduses tuntud tegevused aset leidsid. Eestis võib näiteks tuua Järva vallas tegutseva SA Tammsaare Vargamäe Muuseumi, mis on pühendatud Eesti kirjanikule A. H. Tammsaarele. Muuseum on alates oma algusest olnud kirjandushuviliste seas väga populaarne. Suurt rolli mängib selles fakt, et enamik Tammsaare raamatutest on inspiratsiooni saanud just talulähedasest maastikust ja elust selles piirkonnas.
Teine põhjus, miks maaturism arenenud on, on äri. Liiklusvahendite levikuga tekkis ärimeestel võimalus oma firmad rajada ka linnast eemale, ilma et see väga suuri kulusid tekitaks. Sellega seoses algasid ärimeeste ja nende partnerite sõidud linnast välja. Tänu sellele suurenes maakohtade külastajate arv. Samuti suurenes inimeste silmaring sellest, mis toimub linnast väljas, mille tõttu tunti selle vastu ka rohkem huvi.
Praeguseks on Eestis levinud kolm põhilist maaturismi liiki. Esiteks käiakse maamuuseumides, näiteks Tammsaare muuseumis. Teiseks on ülipopulaarseks saanud matkaradadel matkamine. Selle kaudu on võimalik sportlikult tutvuda Eesti loodusega. Näitena võib tuua matkaraja, mis saab alguse Lahemaa rahvuspargist ning lõpeb 370 km kaugusel Ikla piiripunktis. Kolmas liik on hooajaline taliturism, näiteks Valgehobusemäel või Otepääl. Taliturismi raames sõidetakse sihtkohta ka tegelema talispordiga, näiteks suusatama.
Kogalõm

Geograafiline asend

Kogalõm asub Ingujaguni ja Kirill-Võsjaguni jõgede vahel Hantõ-Mansiiskist 493 km ja Surgutist 207 km.

Kliima

Linnas valitseb parasvöötme mandriline kliima. Talv kestab umbes seitse kuud ja suvi üks kuni kaks kuud. Jaanuari keskmine õhutemperatuur on –18,4 °C ja juuli keskmine õhutemperatuur on 17,1 °C.

Rahvastik

2010. aasta rahvaloenduse andmeil elab Kogalõmis 58,2 tuhat inimest. Rahvuslik koosseis on järgmine: venelasi 56,7%, ukrainlasi 16,8%, tatarlasi 8,1%, baškiire 3,5%, aserbaidžaanlasi 2,2%, valgevenelasi 2,0%, moldovlasi 1,9%, tšuvašše 1,0%, sakslasi 0,9% ja ülejäänuid 6,5%.

Transport

Linnast 12 km eemal asub lennujaam, kust saab lennukiga Moskvasse, Omskisse, Tjumeni, Jekaterinburgi, Novosibirskisse ja Hantõ-Mansiiskisse. Linnast 3 km eemal asub raudteejaam, kus peatuvad Moskva, Tjumeni, Jekaterinburgi ja Novõi Urengoi rongid. Bussiga jõuab Surgutti, Hantõ-Mansiiskisse ja teistesse lähilinnadesse.
Selle artikli kirjutamisel on kasutatud venekeelset artiklit ru:Когалым ja hollandikeelset artiklit nl:Kogalym.
1960. aasta NSV Liidu meistrivõistlused jääpurjetamises

1960. aasta  NSV Liidu meistrivõistlused jääpurjetamises  toimusid  26. märtsil Riias.
Zuénoula

Zuénoula (guro keeles Zuénoufla) on linn ja departemang (2. järgu haldusüksus) Elevandiluurannikul Bandama Rouge'i jõe ääres 250 km kaugusel pealinnast Yamoussoukrost. Geograafilised koordinaadid on 7°26' N, 6°03' W.
Linnas on punane muld.
Elanike arv on umbes 75 000.
Põhilised etnilised rühmad on põliselanikud gurod (Gouro) ning sisserännanud djulad. Linnas elab ka kuid sisserändajaid riigi teistest piirkondadest ja mujalt Lääne-Aafrikast.
Kõneldakse põhiliselt prantsuse, guro ja malinke keelt.
Linnas toodetakse suhkrut.
Tuleviku tänav (Rakvere)

Tuleviku tänav on tänav Rakveres, linna idaosas.
Tänav on 1825 meetrit pikk ning asub Südalinna ja Kurikaküla linnaosas. 
Rajati 1930-ndate alguse uue tänavana, mis kandis 1940. aastani Jüri Vilmsi puiestee nime.
Pandeemia

Etümoloogia

Sõna tuleb kreeka keelest πᾶν (pan) 'kõik' + δῆμος (demos) 'rahvas', ka ladina keeles oli varem pandemus. Tänapäevane ladinakeelne sõna on pandemia.
J. Cole

Elulugu

Sündinud Saksamaal Ameerika Ühendriikide armeebaasis Frankfurdis.
Tema isa, sõjaväelane, lahutas tema emast, Saksa postitöötajast, kui Cole oli alles laps. Ema kolis tema ja tema venna Zach´iga Ameerikasse (Fayetteville, North Carolina), kus perekond elas haagissuvilas. Nooruses tegelas ta korvpalli ja muusikaga. 
Ameerikas Fayetteville´is avastas Cole oma suure kire muusika vastu, kui ta liitus viiulimängijana Terry Sanfordi orkestriga. Cole õppis iseseisvalt orkestris oleku kõrvalt räppimist ja muusika väljaandmist (production). Cole mängis viiulit Terry Sanfordi orkestris, kuni aastani 2003.
Ta hakkas räppima 12-aastaselt ja nägi selles ideaalset eluviisi, olles saanud emalt jõuludeks ASR-X muusikaprogrammi.
Pärast keskkooli lõpetamist asus Cole New Yorgis St. John´si ülikoolis õppima arvutiteadust, mille ta hiljem vahetas turunduse (communication and business) vastu.

Looming

Tema esimene album (mixtape ehk ilma produktsioonita album) ilmus 2007. aasta algul. Cole´i  debüütstuudioalbum ilmus aastal 2011 ("Cole World: The Sideline Story"), mis kerkis Ameerika edetabelis esimesele kohale ja sai peagi ka pärjatud plaatinaplaadiga.
Tema järgmised kaks plaati: 2013. aasta "Born Sinner" ja 2014. aasta "2014 Forest Hills Drive" said peamiselt positiivset tagasisidet ning mõlemad said USA’s hinnatud plaatinaplaadiga.
Cole´i neljas stuudioalbum ("4 Your Eyez Only") oli samuti Ameerikas pikalt esikohal.
Tema viies album "KOD", mis lühendatult kannab kolme erinevat tähendust (KOD ehk Kids on Drugs, King Overdosed ja Kill Our Demons; eesti keeles "Lapsed laksu all", „Kuningas üledoosis" ja "Tapke meie deemonid".) 
J. Cole sai palju inspiratsiooni tol ajal tipus olnud räpparitelt, nagu Tupac Shakur, Jay Z, Eminem, Nas ja Andre 3000. "Minu lemmikräppar oli Pac," ütles Cole, "ta oli minu lemmik juba enne, kui mina muusikaga tegelema hakkasin. Enne seda oli üks minu iidolitest Michael Jackson."

Dreamville Records

Oma esimese albumi tegemise ajal lõi Cole oma isikliku plaadifirmaga Dreamville Records.

Dreamville Foundation

2011. aasta oktoobris asutas Cole mittetulundusühingu Dreamville Foundation. Koos vabatahtlikega korraldavad nad igal aastal heategevuslikke üritusi, nagu näiteks koolitarvete annetus koolidele („Back To School Supply Giveaway“).
Andrei Antonov (jalgpallur)

Andrei Antonov (sündinud 27. jaanuaril 1985) on Eesti jalgpallur ja saalijalgpallur.
Ta mängib klubis Ararat TTÜ.
Ta on Eesti saalijalgpallikoondise liige.
Motiși kindluskirik

Motiși kindluskirik (rumeenia Biserica evanghelică din Motiș) on kindluskirik Transilvaanias, tänapäeva haldusjaotuse järgi Rumeenias Sibiu maakonna Valea Viilori vallas Motiși asulas.
Kirik on ehitatud 14. sajandil Transilvaania sakside poolt gooti stiilis basiilikana. Viimased ümberehitused tehti aastatel 1832-1835.
Barokne altar ja kantsel kõlaräästaga on pärit 1791. aastast. Orel (meister Michael Gross) on 10 registriga.
Kiriku ansamblisse kuuluvad ka välised kindlusehitised (kolmnurkne ringmüür, kolm torni, sealhulgas üks värava- ja kiriku kellatorn jpm), mis kokku moodustavad linnuse.
Kirik on pühitsetud Püha Martinile.
Kiriku ansambel (rumeenia Ansamblul bisericii evanghelice fortificate) on Rumeenia kultuurimälestis nr SB-II-a-B-12473.
Yle Puhe

Yle Puhe (varem Yle Radio Peili) on Soome raadiojaam, mis edastab peamiselt jutusaateid ja vähesel määral muusikat. 
Jaam alustas tegevust 2006 .aastal.
Raadiojaama saab kuulata kõikjal Soomes, näiteks Helsingis sagedusel 103,7 MHz.
Teede- ja Sideministeerium

Teede- ja Sideministeerium oli Eesti ministeerium, mis korraldas riiklikult Eesti transpordi- ja kommunikatsioonivaldkonda. Ministeerium eksisteeris 1996-2002. 1. novembril 2002 ühendati Teede- ja Sideministeerium ja Majandusministeerium Majandus- ja Kommunikatsiooniministeeriumiks.
Víctor Cuesta

Koondisekarjäär

Debüüdi Argentina rahvuskoondises tegi ta 27. mail 2016 mängus Hondurase vastu. Seejärel kuulus ta Argentina koondisse Copa América Centenariol, kus ta viimases alagrupimängus 14. juunil lõi värava Boliivia vastu.
2016. aasta suveolümpiamängude jalgpalliturniiril oli ta Argentina olümpiakoondise kapten. Argentina jäi turniiril oma alagrupis kolmandaks ning veerandfinaali ei pääsenud.
Tarvastu vald (1939)

Tarvastu vald oli vald Viljandimaal aastail 1939–1950.
Vald kuulus Riigivolikogu 64. valimisringkonda, kust valiti Mihkel Hansen, ja Tarvastu põllumeeste konvendi tegevus- ja valimispiirkonda.
1939. aastal oli vallas 2935 elanikku.
Esimene vallavanem oli Juhan Rennit, kes valiti 15. aprillil 1939 Viljandi maavolikogu liikmeks. 29. detsembril 1939 valiti vallavanemaks ühel häälel senine vallavanem Johan Rennit (koosolekul ei osalenud 12-liikmelise vallavolikogu 5-liikmeline opositsioon), tema palk 50 krooni jäeti endiseks. 2. veebruaril 1940 nimetas Siseminister August Jürima vallavanemaks Johan Reichmanni.
Markersdorf (Saksimaa)

Vallaosad

Markersdorf, Deutsch-Paulsdorf (sorbi: Němske Pawlice), Friedersdorf, Gersdorf, Holtendorf, Jauernick-Buschbach ja Pfaffendorf.
Georg Heinrich von Langsdorff

Georg Heinrich von Langsdorff (vene Григорий Иванович Лангсдорф; 18. aprill 1774 Wöllstein – 29. juuni 1852 Freiburg) oli saksa päritolu Venemaa loodusteadlane ja etnograaf, Keiserliku Peterburi Teaduste Akadeemia liige ja korrespondent (1821).
Ta õppis Göttingeni ülikoolis meditsiini ja ajalugu.
1803–1806 osales ta loodusteadlase ja arstina Adam Johann von Krusensterni juhitaval ümbermaailmareisil, mis oli Venemaa esimene ümbermaailmareis. Langsdorff purjetas luubil "Nadežda" Kopenhaagenist ümber Hoorni neeme Petropavlovsk-Kamtšatskisse, sealt edasi Jaapanisse, Aleuutidele ja Loode-Ameerikasse; 1807. aastal lõpetas reisi Siberis asuvast Ohhotskist maad mööda Peterburi sõites.
Aastal 1812 nimetati ta Venemaa konsuliks Brasiilias Rio de Janeiros. Ta juhatas 22. juunist 1826 kuni 13. märtsini 1829 toimunud ja Venemaa korraldatud ekspeditsiooni Brasiilia sisealadele, mille eesmärgiks oli looduse ja põliselanike uurimine. Ta kogus mahuka zooloogia-, botaanika- ja mineraloogiaalase kollektsiooni. Ekspeditsioonil osalesid ka kunstnikud Johann Moritz Rugendas, Hércules Florence ja Adrien Taunay ning tulevane jalgratta leiutaja Karl Drais. Kunstnikke oli vaja värvata sellepärast, et tollal polnud fotograafiat, mille abil reisil kohatut jäädvustada. Ekspeditsioonil koguti tähtsaid materjale Brasiilia põlisrahvaste (guana, apiaka, bororo jt) kultuuri ja keelte kohta. Need materjalid on asendamatud, sest mitu reisil kohatud põlisrahvast on tänapäevaks välja surnud. Kuid Taunay uppus 1828. aasta jaanuaris Guaporé jõkke, Rugendas lahkus ekspeditsioonist enne selle lõppu ning Langsdorff ise läks ekspeditsiooni kimbutanud troopilise palaviku (kõige tõenäolisemalt kollapalaviku) tõttu hulluks. Kaua aega peeti tema kollektsiooni kadunuks ja see avastati alles 1930 NSV Liidu Teaduste Akadeemia arhiivis.
1830 naasis Langsdorff Euroopasse ja suri 1852 Saksamaal tüüfusse.
2010. aasta uuring näitas, et Langsdorffil on tänapäeval Brasiilias poolteist tuhat järeltulijat.
IKON

"Who Is Next: Win"

Liikmeid tutvustati laiemale avalikkusele kõigepealt tõsielusarja "Who Is Next: Win" kaudu, kus võisteldi Team B nime all, mille liikmed olid tol ajal B.I, Bobby, Kim Jinhwan, Song Yunhyeong, Koo Junhoe ja Kim Donghyuk. Team B võistles saates Team A-ga, et debüütida YG Entertainmenti uues poistebändis nimega WINNER. Kahjuks kaotati aga kõik kolm hääletusvooru ja treenimine debüüdiks jätkus. Sarja jooksul avaldati kaks singlit nimedega "Just Another Boy" ja "Climax".

"Show Me The Money 3"

Järgmisel aastal osalesid B.I ja Bobby saates "Show Me The Money 3", mis keskendus räpile ja räppimisele. B.I jõudis seitsmendasse raundi enne kui ta elimineeriti, Bobby aga võitis terve saate. Tänu saates osalemisele said liikmed oma nime all avaldada ka singleid, mis olid vägagi edukad, saavutades paljudes edetabelites esikoha. See omakorda andis neile kuulsust juurde.

"Mix&Match"

Juunis 2014 osalesid Team B liikmed tõsielusarjas "Mix&Match". Seekord keskenduti aga allesjäänud liikmetele. Lisaks Team B liikmetele osalesid saates veel ka Jung Chanwoo, Jung Jinhyeong ja Yang Hoseok. Võitjad debüteeriksid nimega iKON. Pressikonverentsil teatati, et B.I, Bobby ja Kim Jinhwan on ametlikud liikmed, kes enam ei pea teistega võistlema. Edasipidi jaotati nad rühmadesse, kus nad juhendasid neid, kes veel võistlesid. Peale kolme juba kinnitatud liikme said iKON-i liikmeks ka Junhoe, Yunhyeong, Chanwoo ja Donghyuk.
Berenike Juuksed

Berenike Juuksed (varasem nimi Bereniike Juuksed; ladina keeles Coma Berenices, omastav Comae Berenices; lühend Com) on põhjataevas asuv tähtkuju. 
Berenike Juuksed on nime saanud Egiptuse kuninga Ptolemaios III naise Berenike II järgi. Seda on peetud eraldi tähtkujuks hellenismiajastust saadik, kuid sageli arvati see ka osaks Neitsi tähtkujust. Kindla koha tähtkujude seas saavutas ta alates Tycho Brahe 1602. aasta taevaatlasest.
Tähtkujus ei ole heledaid tähti, heledaim täht on Beta Comae Berenices (näiv suurus 4,26), mis asub 30 valgusaasta kaugusel.
Berenike Juustes asub palju galaktikaid, sinna jääb osa Neitsi galaktikaparvest ja kerasparv Messier 53. Samuti asub seal täheparv Melotte 111.
Paul Sammet

Paul Friedrich Sammet (6/19. oktoober 1910 Koluvere vald, Läänemaa – 3. detsember 1989) oli Eesti politseinik ja sõjaväelane (nooremleitnant).

Pere

Tema vend oli Alfred Sammet.
Julia Kristeva

Julia Kristeva (bulgaaria keeles Юлия Кръстева, sündinud 24. juunil 1941 Slivenis) on bulgaaria päritolu Prantsusmaa filosoof, kirjanduskriitik, psühhoanalüütik, semiootik, feminist.
Julia Kristeva on keeleteadlane, naisõiguslane ja Roland Barthesi õpilane. Ta elab alates 1965. aastast Pariisis ja sai uudsusmõtlejate rühma Tel Quel juhtivaks liikmeks. Pariisi ülikooli keeleteaduste õpetajana (1974. a-st) uuris märgisüsteemi suhet sellega, mis süsteemile eelneb ja seda ületab.
Irigaray ja Cixous' kõrval on Kristeva mõjukaim naisõiguslane, kelle mõttlemist mõjutas juturavi, marksism ja Jacques Derrida filosoofia. Kristevat huvitab Derrida dekonstruktsiooni suhe koetisõpetusega (strukturalismiga), millele pani aluse Saussure. Tema esseed ja tõlked: Semeiotike (1969), Polüloog (1977) ja Kristeva lugemik (1986). Teosed: Luulekeele revolutsioon (ka: Revolutsioon luule keeles, 1974), Jälestuse jõud: Essee äratõukamisest (1980), Võõrad iseendile (1989). Kristeva tutvus 1960ndate lõpus Juri Lotmaniga, ning asendas teksti mõiste tekstidevahelisuse mõistega.
Andromeeda galaktika

Andromeeda galaktika ehk Andromeeda tähesüsteem ehk Andromeeda udu (varasem ja tavakeelne nimi: Andromeeda udukogu) on meie Galaktika (Linnutee) naabergalaktika, umbes 2,5 miljoni valgusaasta ehk umbes 780 kiloparseki kaugusel asuv spiraalgalaktika tähistusega M31 või NGC 224. Ta asub Andromeeda tähtkujus.

Uurimislugu

1885. aastal avastas Carl Ernst Albrecht Hartwig Tartu tähetornis supernoova süttimise Andromeeda udus.
1922. aastal avaldas eesti astronoom Ernst Öpik ajakirjas The Astrophysical Journal artikli "Andromeeda udukogu kauguse hinnang", milles ta hindas Andromeeda udukogu kauguseks Maast 1 500 000 valgusaastat. Ta järeldas sellest, et Andromeeda udukogu ja teised spiraaludud on kaugel väljaspool Linnutee tähesüsteemi asuvad iseseisvad tähesüsteemid, teised galaktikad (spiraalgalaktikad). Öpiku kaugushinnang jäi mitmekümneks aastaks kõige täpsemaks Galaktika-välise objekti kauguse hinnanguks. Kauguse hindamisel kasutas ta uudset dünaamilist meetodit, mille olemust teised astronoomid ei taibanud. Mõni aasta hiljem hindas USA astronoom Edwin Hubble tsefeiidide heleduskõverate alusel Andromeeda udukogu kauguseks 900 000 valgusaastat. See hinnang oli mõistetav, mistõttu spiraaludude Galaktika-välisuse tõestajaks peetakse Hubble'it.

Vaatlemine

Eestis on Andromeeda udukogu vaadeldav aasta ringi. Paremad õhtused vaatlusajad on sügisel ja talvel. Andromeeda galaktika on palja silmaga nähtav vaevumärgatava udulaiguna. Väga hästi vaadeldav on ta 7–8-kordse suurendusega binokli abil. Kui suurendus ületab 10 korda, on raske hoida binoklit paigas ja objekti vaateväljas.
Emakeele ausammas

Emakeele ausammas on Kadrinas Kadrina Keskkooli kõrvale püstitatud eesti keelele pühendatud ausammas.. Monument sündis ajakirjanik Rein Siku eestvedamisel ja annetustest kogutud raha toel. Aabitsakuke stiliseeritud pead kujutaval rahnul on kiri "Sõna seob".
Dantzigi hertsog

Dantzigi hertsog (Duc de Dantzig) on tiitel, mille Napoleon I andis 10. septembril 1808 marssal François Joseph Lefebvre'ile Danzigi vallutamise eest.
Hertsog François Joseph Lefebvre suri ilma järglasteta 14. septembril 1820.
Vabaduse allikas

"Vabaduse allikas" on Stockholmi kesklinnas Norrmalmstorgil asuv mälestusmärk, mis on pühendatud Balti riikide vabadusvõitlusele. Monumendi autor on Björn Selder. 
Punasest graniidist mälestusmärk avati väljaku sisseõnnistamise teisel päeval, 28. mail 2004 kell 14.30. Monumendi avamise kõne pidas Lennart Lööf, Stockholmi linna kaunistamisnõukogu (Stockholms Skönhetsråd) esimees. Avamispidustusel tantsisid Eesti rahvatantsurühma Kassari tantsijad. 
Mälestusmärk paigaldati kohale, kus ajavahemikus 19. maist 1990 kuni 16. septembrini 1991 toimusid igal esmaspäeval nn esmaspäevamiitingud Baltimaade vabaduse toetuseks. Vabadusvõitlusele pühendatud monument püstitati sinna 1994. aastal – samal aastal, kui viimastena Balti riikidest lahkusid Eestist Nõukogude väed.
Norrmalmstorg ja seal paiknev kolmele sambale voolava veega skulptuur "Vabaduse allikas" on eestlastele, lätlastele ja leedulastele suure sümboolse tähtsusega kogunemispaik Stockholmis.  15. augustil 2011 tähistati Norrmalmstorgil esmaspäevamiitingute 20. aastapäeva. 27. augustil 2016 tähistati seal 25 aasta möödumist sellest, kui Rootsi taastas diplomaatilised suhted taasiseseisvunud Eesti, Läti ja Leeduga.
Montgomery maakond (Georgia)

Ajalugu

Maakond moodustati 1793. aastal.
Mastaabitav ühendusliides

Quad SLI

Quad SLI (nelja GPU-ga SLI süsteem) 2006. aasta alguses avaldas NVIDIA oma plaanid Quad SLI jaoks. Esmakordselt demonstreeriti seda kahe 7900GX2-kaardiga SLI konfiguratsioonis. See oli võimalik tänu 7900GX2 kahele lisa-SLI-ühenduspesale, mis ei sõltunud sisestest ühendustest. Emaplaadile paigaldatuna ühendatakse SLI pistmikega kummagi kaardi primaarsete ja sekundaarsete graafikaprotsessorite trükkplaadid. Uuemal mudelil (7950GX2) on tehtud vajalikud ühendused siseselt, ning on vaja ühendada vaid üks SLI pistmik.
Üldjuhul Quad SLI märgatavat jõudluse tõusu mängimisel ei anna, kuid kui kasutada seda suurte kuvarite lahutusvõime (2560x1600) juures ja vähemalt X32 sakitõrjega, on erinevus märgatav. Alguses peeti suureks probleemiks latentsuse kasvu, kuid hiljem avastati, et viga oli Windows XP piirangus lisakaadrite hoidmisel. Windows Vistas ja Windows 7-s on see probleem parandatud.

Triple SLI

Algselt avaldas NVIDIA kolme kaardi põhise SLI konfiguratsiooni (ingl.k. triple SLI) nForce 700 emaplaatidele. Siis töötas see vaid Windows Vistas. Triple SLI konfiguratsiooniks on vaja videokaarte, millel on kaks pesa SLI pistmike jaoks (MIO port). Kaarte saab ühendada kas spetsiaalse kolme kaardi jaoks mõeldud pistmikuga või kasutades kolme elastset pistmikku õiges asetuses. Tulemused on selles konfiguratsioonis kuni 2,8 korda paremad kui ühe GPU-ga süsteemis.

Quadro Plex

Quadro Plex on NVIDIA väline suuremastaabiliste 3D-graafika arvutuste sooritamise seade. Seadme ühendamiseks paigaldatakse arvuti emaplaadile PCI-Expressi pessa vastav kaart, mis ühendtakse omakorda VHDCI-kaabli abil Quadro Plexi seadmega.
See seade toetab kuni nelja graafikaprotsessorit seadme kohta. Vajadusel on võimalik paigaldada ka rohkem kui üks Quadro Plexi seade.